Egpaar geskiet tydens kleinhoewe-aanvalArgieffoto ŉ Egpaar is Saterdagoggend omstreeks 02:00 geskiet tydens ŉ aanval op hul kleinhoewe in Muldersdrift, Gauteng. Kapt. Solomon Sibiya, woordvoerder van die polisie, het aan Maroela Media bevestig drie aanvallers het op die kleinhoewe toegeslaan. ŉ Man en sy vrou is met vuurwapens aangehou voor die man in sy arm en die vrou in haar maag geskiet is. “Die egpaar is na Leratong-hospitaal in Kagiso gehaas,” het Sibiya gesê. Twee selfone en ŉ beursie is tydens die aanval gesteel. “Niemand is tot dusver in hegtenis geneem nie. Die Muldersdrift-polisie ondersoek twee sake van poging tot moord en huisroof,” het Sibiya bygevoeg.